ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/740 ΤΗΣ ΕΠΙΤΡΟΠΗΣ

της 13ης Μαΐου 2022

για τη μη έγκριση της δραστικής ουσίας 1,3-διχλωροπροπένιο, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2,

Εκτιμώντας τα ακόλουθα:

(1) Στις 2 Μαρτίου 2015 οι Dow AgroSciences και Kanesho Soil Treatment SPRL/BVBA υπέβαλαν αίτηση στην Ισπανία (στο εξής: κράτος μέλος-εισηγητής) για την έγκριση της δραστικής ουσίας 1,3-διχλωροπροπένιο, σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009.

(2) Στις 7 Ιουλίου 2015, σύμφωνα με το άρθρο 9 παράγραφος 3 του κανονισμού (ΕΚ) αριθ. 1107/2009, το κράτος μέλος-εισηγητής κοινοποίησε στις αιτούσες, στα λοιπά κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής: Αρχή) το παραδεκτό της αίτησης.

(3) Για την εν λόγω δραστική ουσία αξιολογήθηκαν οι επιδράσεις στην υγεία του ανθρώπου και των ζώων και στο περιβάλλον, σύμφωνα με το άρθρο 11 παράγραφοι 2 και 3 του κανονισμού (ΕΚ) αριθ. 1107/2009, για τη χρήση που προτεινόταν από τις αιτούσες. Στις 17 Μαρτίου 2017 το κράτος μέλος-εισηγητής υπέβαλε σχέδιο έκθεσης αξιολόγησης στην Επιτροπή και στην Αρχή.

(4) Σύμφωνα με το άρθρο 12 παράγραφος 1 του κανονισμού (ΕΚ) αριθ. 1107/2009, η Αρχή διένειμε το σχέδιο έκθεσης αξιολόγησης που έλαβε από το κράτος μέλος-εισηγητή στις αιτούσες και στα λοιπά κράτη μέλη και διοργάνωσε δημόσια διαβούλευση επ’ αυτού.

(5) Σύμφωνα με το άρθρο 12 παράγραφος 3 του κανονισμού (ΕΚ) αριθ. 1107/2009, η Αρχή ζήτησε από τις αιτούσες να παράσχουν πρόσθετες πληροφορίες στα κράτη μέλη, στην Επιτροπή και στην ίδια.

(6) Η αξιολόγηση των πρόσθετων πληροφοριών από το κράτος μέλος-εισηγητή υποβλήθηκε στην Αρχή με τη μορφή επικαιροποιημένου σχεδίου έκθεσης αξιολόγησης.

(7) Το σχέδιο έκθεσης αξιολόγησης εξετάστηκε από τα κράτη μέλη και την Αρχή. Η Αρχή υπέβαλε στην Επιτροπή τα συμπεράσματά της (2) σχετικά με την εκτίμηση του κινδύνου της δραστικής ουσίας 1,3-διχλωροπροπένιο στις 8 Οκτωβρίου 2018.

(8) Η Αρχή ανέφερε στα συμπεράσματά της ότι, με βάση τις διαθέσιμες πληροφορίες που παρουσιάζονται στον φάκελο, δεν μπόρεσε να ολοκληρώσει την εκτίμηση κινδύνου για τους καταναλωτές, τους χειριστές, τους εργαζομένους, τους παρευρισκόμενους και τους κατοίκους και διαπίστωσε πιθανές ανησυχίες για τα υπόγεια ύδατα, τα μη στοχευόμενα αρθρόποδα (συμπεριλαμβανομένων των μελισσών), τα πτηνά και τα θηλαστικά και τους οργανισμούς του εδάφους για όλες τις αντιπροσωπευτικές χρήσεις.

(9) Η Επιτροπή κάλεσε τις αιτούσες να υποβάλουν τα σχόλιά τους σχετικά με τα συμπεράσματα της Αρχής και, σύμφωνα με το άρθρο 13 παράγραφος 1 του κανονισμού (ΕΚ) αριθ. 1107/2009, σχετικά με το σχέδιο της έκθεσης ανασκόπησης. Οι αιτούσες υπέβαλαν τα σχόλιά τους, τα οποία εξετάστηκαν προσεκτικά.

(10) Στις 22 Οκτωβρίου 2021 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών την έκθεση ανασκόπησης και σχέδιο του παρόντος κανονισμού σχετικά με τη μη έγκριση της δραστικής ουσίας 1,3-διχλωροπροπένιο. Η Επιτροπή παρατήρησε ότι οι ανησυχίες που εντόπισε η Αρχή δεν ήταν δυνατόν να εξαλειφθούν και ότι, κατά συνέπεια, δεν ήταν δυνατόν να συναχθεί το συμπέρασμα ότι πληρούνται τα κριτήρια έγκρισης.

(11) Με επιστολή της 19ης Ιανουαρίου 2022, οι αιτούσες απέσυραν την αίτησή τους για την έγκριση της ουσίας 1,3-διχλωροπροπένιο. Συνεπώς, το 1,3-διχλωροπροπένιο δεν θα πρέπει να εγκριθεί.

(12) Ο παρών κανονισμός δεν εμποδίζει την εκ νέου υποβολή αίτησης για την έγκριση της ουσίας 1,3-διχλωροπροπένιο, σύμφωνα με το άρθρο 7 του κανονισμού (ΕΚ) αριθ. 1107/2009.

(13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Μη έγκριση της δραστικής ουσίας Η δραστική ουσία 1,3-διχλωροπροπένιο δεν εγκρίνεται.

Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Μαΐου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 309 της 24.11.2009, σ. 1.

(2) EFSA Journal 2018, 16(11): 5464, Conclusion on the peer review of the pesticide risk assessment of the active substance (EZ)-1,3-Dichloropropene (Συμπεράσματα σχετικά με την επιστημονική επανεξέταση από ομότιμους της εκτίμησης κινδύνου από φυτοπροστατευτικά προϊόντα όσον αφορά τη δραστική ουσία (EZ)-1,3-διχλωροπροπένιο). doi:10.2903/j.efsa.2018.5464.